Travel | LAPA Uitgewers
Skryf nou in vir Lapa Uitgewers se Jeugromankompetisie 2017!
by LAPA Uitgewers on Apr 13th, 2017 Tweet
Is jy 'n jeugroman-liefhebber? Droom jy al sedert jy 13 getref het daarvan om jou eie jeugroman te skryf?
Nou's jou kans!
Inskrywings vir Lapa Uitgewers se Jeugromankompetisie is tans oop en daar's prysgeld ter waarde van R50 000 op die spel.
Jeuk jou vingers reeds? Klik hier vir verdere besonderhede.
Die sluitingsdatum vir inskrywings is 30 September 2017.
Asem by Jan Vermeulen
Pleisters vir die dooies by Fanie Viljoen
As ek val by Jenny Downham, edited by Lydia du Plessis
Neil Stemmet onthou sy tante se Nuwejaarsmakietie op die plaas en sy oupa se skaaprib
by LAPA Uitgewers on Jan 9th, 2014 Tweet
Niel Stemmet, outeur van die kookboek Sout + peper, het met die aanbreek van 2014 op sy blog nostalgies geraak oor die groot makietie wat sy tante Pikkie Hattingh elke jaar op Nuwejaar op die plaas Pinewoods gehou het.
Stemmet vertel hoe sy ouma onder die boom gesit en die familie gade geslaan het. Oor sy Oupa Thys se gebraaide skaaprib skryf hy dat dit die "lekkerste lekker" was: "Pikkie het dit ingevryf met sout, witpeper en koljander. Dan sny sy groot diamante daarin en dan braai Oupa Thys dit hoog bo die kole tot 'n fees van tammeletjie."
Hierdie verhaaltjie is 'n uittreksel uit 'n nuwe boek wat vanjaar uit Stemmet se pen (en kombuis!) verskyn:
My Ouma aan my ma Elise se kant, Miemie Hanekom was 'n baie besonderse mens.
Sy was soos die ou mense sê – sout van die aarde. Sy kon vasvat, haar krimisrose was menshoog, sy kon die Onse Vader uithekel, sy kon inlê soos min en sy kon kook dat 'n koolstoof bangraak vir nog 'n kastrol. Ouma was nes ek lief vir eet, en sy het soos ek, agter die geil van die offerdier aangeëet.
Lees verder: Sout en Peper
Sout + peper deur Neil Stemmet
Video: Adriaan Oosthuizen wys Briewe uit die Tankwa se stille Karoo
Bekende fotograaf Adriaan Oosthuizen en Leti Kleyn het saamgespan om met Briewe uit die Tankwa 'n inligtinggids en pragboek oor die Tankwa-Karoo te skep. Oosthuizen het ook 'n video geskiet as lusmaker vir die boek, waarin hy gesels oor die geskiedenis en aardrykskunde van die Tankwa, sowel as die mense en plantegroei wat endemies is tot die area.
Kort onderhoude met inwoners wys die hart van die Ceres-Karoo: "Dit is of jy hier nader aan jou God lewe," sê Jan du Plessis. Piet Uys sê: "Een gemene deler wat almal hier wegneem is die stilte van die Karoo. Die natuur hier praat met 'n mens." Sheila van Rooi van die plaas Elandsvlei meen hulle is "'n groepie mense wat eensgesind is teenoor mekaar".
Oosthuizen nooi jou hartlik uit: "Kom saam op 'n reis deur die landskap van stilte".
Laai dit nie? Kyk die video op Vimeo
Briewe uit die Tankwa deur Leti Kleyn, fotografie deur Adriaan Oosthuizen
Ontdek die Karoo met Briewe uit die Tankwa deur Leti Kleyn en foto's deur Adriaan Oosthuizen
by LAPA Uitgewers on Nov 8th, 2013 Tweet
Leti Kleyn en Adriaan Oosthuizen se Briewe uit die Tankwa verskyn hierdie maand by LAPA-Uitgewers:
'n Koffietafelplesier, lekkerleesboek en 'n inligtinggids ineen oor die geliefde streek wat die Tankwa-Karoo heet
Met kaarte en geografiese grense sal mens wel kan bepaal waar lê die Tankwa-Karoo. Maar vir Adriaan Oosthuizen kry jy dié streek wanneer jy die langste grondpad tussen twee dorpe in Suid-Afrika aanpak; tussen Ceres en Calvinia.
Saam met Adriaan se foto's vertel Leti Kleyn van haar besoek aan hierdie geliefde stuk land en dit word aangevul deur Dawid Slinger se vertellings en skrywes.
Ook die Tankwa-Karoo se mense word aan die woord gestel en só word dit duidelik: Dié wêreld het 'n hart én 'n gatkant. Hier was oorlog, hier loop 'n spookwa, hier word begrafnis en basaar gehou en geboer en oorleef. Maar die inwoners word min, en of die inkommers en naweekboere dit gaan maak, moet mens maar sien.
Briewe uit die Tankwa is 'n sieraad én 'n lekkerleesboek. Dit bevat ook 'n gids vir diegene wat meer oor die Tankwa-Karoo wil lees, gaan kyk en oorbly.
Leti Kleyn is 'n dosent in Kreatiewe skryfkuns en Akademiese geletterdheid aan die Universiteit van Pretoria, maar is ook aktief in die Suid-Afrikaanse uitgewersbedryf. Sy het reeds heelwat artikels gepubliseer in akademiese publikasies, maar ook leefstylartikels vir koerante en tydskrifte soos Beeld en Rapport. Sy het in 2012 as samesteller opgetree saam met Riana Scheepers vir die publikasie Afrikaanse skryfgids, uitgegee deur Penguin.
Adriaan Oosthuizen is 'n fotograaf gebaseer in Kaapstad. Hy is oorspronklik opgelei as natuurbewaarder, maar het homself later as fotograaf bekwaam waar hy spesialiseer in mode, kos, dekor, portretstudies, kuns en natuur. Sy werk is opgeneem in Suid-Afrikaanse tydskrifte soos VISI, Sarie-kos, Taste Magazine ens. Hy ontvang 'n toonaangewende 'Milk' fotografie prys vanuit New-Zealand, asook 'n goue medalje in die Suid-Afrikaanse Fuji Pro Foto-toekennings vir Natuurfotografie. Sy werk is ook ingesluit in 'n uitstalling wat uitgestal is in Sydney, New York en Londen.
Briewe uit die Tankwa deur Leti Kleyn
Video: Neil Stemmet wys hoe om marmelade te maak
by LAPA Uitgewers on Aug 29th, 2013 Tweet
Neil Stemmet hou van marmelade omdat jy dit kan bêre, en wannneer jy dit eet, vertel dit 'n storie van die tyd toe jy dit gemaak het.
Op die kykNET-program Dagbreek het Stemmet gewys hoe om hierdie half-bitter, half-soet konfyt te maak. Hy vertel dat hy so 'n "bietjie stout" is en dit graag op witbrood saam met 'n koppie tee geniet.